Okresná prokuratúra Dolný Kubín 
Radlinského 1713/36, 026 06 Dolný Kubín 1 	

Sp. zn. : Pv 101/15/5503	Dolný Kubín, 8.7.2015
EEČ : 2-38-45-2015

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Dolný Kubín
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
- v presne nezistený deň mesiaca júl 2014 v obci XXXXX č. 321 na dvierkach hlavnej poistkovej skrinky nachádzajúcej sa na stĺpe rozvodu elektrickej energie vedľa rodinného domu z poistiek napojil do svojho rozvádzača kábel CKY 4x4 mm, následne tento kábel napojil do inštalácie rodinného domu a kábel CYKY 4x2,5 mm na zásuvku 380 V, v rozvádzači rodinného domu, kde takto bez zmluvného vzťahu a elektromera nedovolene odoberal elektrickú energiu do 01.10.2014, kedy bola vykonaná kontrola odberateľského miesta, pričom nedovoleným odberom elektrickej energie spôsobil poškodenej spoločnosti Stredoslovenská energetika - Distribúcia, a. s., XXXXX, XXXXX 01047, IČO: 36442151, škodu vo výške 356,67 Eur,

- dňa 14.10.2014 v obci XXXXX č. 321 na dvierkach hlavnej poistkovej skrinky nachádzajúcej sa na stĺpe rozvodu elektrickej energie vedľa rodinného domu odstránil plombu,  ktorou boli dvierka zapečatené, následne na čo v tejto poistkovej skrinke na elektrickú fázu s označením L2, elektrikárskou svorkou spojil prívodný vodič z elektrického vedenia s vývodným vodičom vedúcim do rozvodnej skrine rodinného domu a následne do elektrickej inštalácie domu, kde takto bez zmluvného vzťahu a elektromera nedovolene odoberal elektrickú energiu do 13.11.2014, pričom nedovoleným odberom elektrickej energie spôsobil poškodenej spoločnosti Stredoslovenská energetika - Distribúcia, a. s., XXXXX, XXXXX 01047, IČO: 36442151, škodu vo výške 272,84 Eur,

Podľa §216 odsek 2 Trestného poriadku je určená obvinenému skúšobná doba v trvaní 24 mesiacov.
Podľa § 216 odsek 3 Trestného poriadku sa obv. XXXXX ukladá povinnosť počas skúšobnej doby nahradiť škodu spoločnosti Stredoslovenská energetika - Distribúcia, a. s., so sídlom v XXXXX, XXXXX, 010 47 XXXXX, IČO: 36442151, vo výške 629,51 Eur. 

Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
          Poverený príslušník OO PZ Dolný Kubín v konaní vedenom pod sp. zn. ORP-156/OO-DK-2015 zistil a preukázal, že obv. XXXXX spáchal pokračovací prečin krádeže podľa § 212 ods. 2 písm. e) Trestného zákona.	      
    
          Poverený príslušník po skončení  vyšetrovania mi predložil spis s návrhom na podmienečné zastavenie trestného stíhania. Preskúmaním spisu som zistil, že obvinený dal súhlas na podmienečné zastavenie trestného stíhania a sám požadoval podmienečne zastaviť trestné stíhanie. Z tohto hľadiska boli splnené podmienky pre postup podľa § 216 Trestného poriadku.
	
         Obvinený sa ku skutku, ktorý sa mu kladie za vinu, priznal.  Zo spáchania skutku je usvedčovaný výpoveďou poškodeného XXXXX, ako aj ďalšími listinnými dôkazmi.

Trestná sadzba za uvedený prečin je až na dva roky trestu odňatia slobody. 
	
Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta, alebo aj bez návrhu, podmienečne zastaviť trestné stíhanie, ak obvinený  vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne a nahradil škodu, pokiaľ bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a vzhľadom na osobu obvineného,  s prihliadnutím na jeho doterajší život a na okolnosti prípadu, možno  takéto rozhodnutie považovať za dostačujúce.
	
Vzhľadom na uvedené skutočnosti mám za to, že u obv. XXXXX sú splnené podmienky potrebné pre podmienečné zastavenie trestného stíhania.
	
 Počas skúšobnej doby bude obvinený musieť viesť riadny život, nedopúšťať sa trestnej, ani inej protispoločenskej činnosti. Ak týmto podmienkam vyhovie, rozhodne sa o jeho osvedčení. Inak sa bude, a to prípadne aj počas skúšobnej doby, v trestnom stíhaní pokračovať. Obvinenému bola uložená povinnosť nahradiť škodu spoločnosti Stredoslovenská energetika - Distribúcia, a. s., so sídlom v XXXXX, XXXXX, 010 47 XXXXX, IČO: 36442151, vo výške 629,51 Eur, ktorej výška bola určená pribratou znaleckou organizáciou v odbornom vyjadrení. 
	
 Skúšobná doba v trvaní 24 mesiacov bola určená s prihliadnutím na osobu obvineného  a všetky okolnosti prípadu.
	
 S poukázaním na uvedené som preto rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Stankoviansky
prokurátor